BBC Hausa - News - An kai harin bam a birnin Maiduguri
An sabunta: 15 ga Agusta, 2012 - An wallafa a 16:20 GMT
Matakan tsaro a Maiduguri
Rahotanni daga jihar Borno a arewacin Najeriya sun ce mutane ukku ne suka hallaka, yayinda wasu biyu kuma suka samu raunuka ciki har da soja guda, sakamakon wani harin kunar bakin wake da aka kai a kan wata motar jami'an tsaro, a kusa da kasuwar Custom dake tsakiyar Maiduguri babban birnin Jihar.
Rundunar hadin gwiwar aikin samar da tsaro a jihar, JTF, ta ce dan kunar bakin waken ya rasa ransa.
A makwabciyarta, jihar Yobe kuwa an shafe sa'oi da dama ana musayar wuta tsakanin 'yan bindiga da jami'an tsaro a tsakiyar Damaturu babban birnin jihar.
Rundunar JTF a yankin ta ce 'yan bindigar ne suka fara kai farmaki kan jami'anta dake aikin dauke gawar wani jami'insu da 'yan bindigar suka hallaka a daren jiya.
Jama'a dai na ci gaba da gudun hijira daga birnin Damaturu, a sakamakon fargabar barkewar rikici a birnin , lokacin bukukuwan Sallah.
Mutane da dama ne aka bada rahoton sun rasa na yi, a tashoshin mota, dauke da kaya, babu motocin sufuri da zasu kwashe su, zuwa wasu sassa na jihar ko wajen jihar.
Hukumomi na ci gaba da kira ga jama'a da su koma gidajensu, tare da ba su tabbacin kare su, da dukiyoyinsu.